กสิกรจับมือไปรษณีย์ประเดิมรับฝากเงิน
ธนาคารกสิกรไทย แต่งตั้งไปรษณีย์ไทยเป็นแบงก์กิ้งเอเย่นต์ รองรับค้าออนไลน์บูม
29 ส.ค. 2561

ธนาคารกสิกรไทย แต่งตั้งไปรษณีย์ไทยเป็นแบงก์กิ้งเอเย่นต์ รองรับค้าออนไลน์บูม
นายพัชร สมะลาภา กรรมการผู้จัดการ ธนาคารกสิกรไทย เปิดเผยว่า ได้เปิดตัว เคแบงก์ เซอร์วิส บริการทางการเงินธนาคาร ตัวแทน (แบงก์กิ้งเอเย่นต์) โดยได้แต่งตั้ง บริษัท ไปรษณีย์ไทย เป็นแบงก์กิ้งเอเย่นต์ ผ่านสาขาไปรษณีย์กว่า 900 แห่งทั่วประเทศ ระยะแรกให้บริการฝากเงินก่อน จากนั้นในไตรมาส 4 จะเพิ่มบริการถอนเงินและชำระเงิน และไตรมาส 1/2562 จะรับเปิดบัญชีเงินฝาก ตั้งเป้ามีธุรกรรมธนาคารกสิกรไทย ผ่านไปรษณีย์ 1.5 แสนรายการภายในสิ้นปีนี้ และคาดว่า 3 ปีแรกมีธุรกรรม 6 แสนรายการ
"ช่องทางนี้รองรับการเติบโต อี-คอมเมิร์ซ แม่ค้าออนไลน์ที่ไปส่งไปรษณีย์ให้ลูกค้าก็ฝากเงินเข้าบัญชีได้ด้วย ช่วงแรกเปิดรับฝากไม่เกิน 2 หมื่นบาท/รายการ และไม่เกิน 4 หมื่นบาท/วัน ค่าธรรมเนียม 20 บาท/รายการ แต่จนถึงสิ้นปีนี้ลดเหลือ 10 บาท" นายพัชร กล่าว
ทั้งนี้ มีแผนเพิ่มแบงก์กิ้งเอเย่นต์ อาทิ ร้านสะดวกซื้อ ห้างสรรพสินค้า ซูเปอร์มาร์เก็ต และสถานีบริการน้ำมัน คาดว่าเมื่อให้บริการเต็มรูปแบบจะมีธุรกรรมรวมกว่า 2 ล้านรายการใน 3 ปี